Nuoret pääsevät helposti pelaamaan rahapelejä kaupoissa ja pelisaleilla Helsingissä.

Helsingin kaupunki on tehnyt rahapelien, alkoholin, sähkösavukkeiden nikotiininesteiden ja energianuuskan ostokokeita marras-joulukuussa 2017.

Ostokokeissa 18–22-vuotiaat nuoret yrittivät pelata alaikäisiltä kiellettyjä rahapelejä tai ostaa muita ikärajavalvottuja tuotteita. Nuoret kävivät kaikkiaan 38 myyntipisteessä useina arkipäivinä.

Päivittäistavarakauppa ry:n ohjeistuksen mukaan ikä pitäisi tarkistaa kaikilta alle 30-vuotiailta näyttäviltä asiakkailta, jotka ostavat alkoholia tai tupakkatuotteita. Rahapelien osalta iän tarkistusta suositellaan kaikilta alle 23-vuotiailta näyttäviltä.

Laki puolestaan määrää näille tuotteille 18 vuoden ikärajan.

Peliautomaateilla valvonta on huonointa

Ostokokeissa havaittiin, että vain 12 prosenttia myyjistä, joiden kuuluisi valvoa pelaamista, kysyi henkilöllisyystodistusta rahapeliautomaattia käyttäviltä nuorilta.

Kassalta raha-arpaa ostettaessa 19 prosenttia myyjistä kysyi koeostajalta henkilöllisyystodistusta.

– Nyt olisi Veikkauksella näytön paikka tässä asiassa, sillä parannusta vuoden takaisesta ei ole tapahtunut, sanoo Terveyden ja hyvinvoinnin laitoksen THL:n kehittämispäällikkö Jaana Markkula.

Hän ehdottaa, että pelikoneet voisivat olla suljettuina ja ne avattaisiin vasta, kun nuorelta näyttävä pelaaja on todistanut ikänsä. Toinen vaihtoehto valvonnan tehostamiseksi Markkulan mukaan on esimerkiksi pelipaikkojen myyjien lisäkoulutus.

"Tulos on pettymys"

Veikkauksen vastuullisen pelaamisen päällikkö Hannu Rinkinen myöntää, että ostokokeen tuloksessa ei ole kehumista.

– Tulos on samansuuntainen kuin omissa testeissämme, jotka tehdään samalla tavalla. Ei 12 prosentin tulos kovin mairitteleva ole.

Entä raha-arvan ostaminen tiskiltä?

– Tämä 19 prosentin tulos on pettymys, mutta näin on sitten käynyt.

Ammattioppilaitosten opiskelijoiden rahapelaaminen on vähentynyt

Rinkinen kuitenkin huomauttaa, että THL:n kouluterveyskyselyn mukaan nuorten rahapelaaminen on vähentynyt.

Uusin kouluterveyskysely (siirryt toiseen palveluun) julkaistiin keväällä 2017. Muutokset (siirryt toiseen palveluun) ovat kuitenkin pieniä. Perusopetuksen 8. ja 9. -luokkalaisista 7,1 prosenttia vastasi pelaavansa rahapelejä 1–2 päivänä viikottain. Vuonna 2015 vastaava luku oli 7,2 prosenttia.

Myös lukion 1. ja 2. luokkalaisten pelaaminen väheni 0,1 prosenttiyksikköä.

Ammatillisten oppilaitosten opiskelijoilla muutos oli suurempi eli pelaaminen väheni 1,4 prosenttiyksikköä.

Valvojia voitaisiin palkita työstään

Alaikäiset pääsevät helposti käsiksi peliautomaatteihin, jotka on sijoitettu esimerkiksi kioskeihin ja kauppojen auloihin. Kassalla työskentelevä myyjä pystyy sulkemaan pelin poistumatta kassalta, jos epäilee pelaajan ikää. Se voi kuitenkin olla vaikeaa, jos näköyhteys on huono, eikä myyjä näe pelaajan kasvoja.

Rinkisen mukaan pelaamisen estolaitetta käytettiin viime vuonna 1,5 miljoonaa kertaa.

Kaupoissa, kioskeissa ja huoltoasemilla on kuitenkin yli 18 000 peliautomaattia, joten pelaamista olisi voitu estää useamminkin, Rinkinen arvioi.

Hänen mukaansa noin viisi tuhatta henkilöä suorittaa Veikkauksen pelaamisen valvontakoulutuksen vuosittain.

Rinkinen uskoo, että ratkaisu on koulutuksen ja palkitsemisjärjestelmän kehittämisessä.

– Nyt lähdetään koulutuksen ja valistuksen kautta. Koitetaan vaikka palkita onnistuneesta valvonnasta jollain pienellä tavalla, ei millään maailmanympärysmatkalla, mutta positiivisen kautta palkitsemalla.

Lue myös:

Markettien ja huoltoasemien peliautomaatit alkavat vaatia tunnistautumista – siirtymäaika vuoteen 2023 saakka